“Узровень работ вырас настолькі, што ў мінулым годзе вучань прадставіў нават уласную аперацыйную сістэму! З’яўляецца больш праектаў для мабільных прылад, бо на гэта ёсць попыт — смартфон сёння ў кожнай кішэні. Ёсць на конкурсе праекты ў сферы вельмі запатрабаванага сёння інтэрнэту рэчаў. Якасць работ павышаецца і за кошт павелічэння бібліятэк гатовых рашэнняў. Калі раней, напрыклад, для распазнавання вобразаў неабходна было вучыць нейрасетку, то сёння дастаткова падключыць адпаведны пакет. Асобныя вучні паглыбляюцца і ў алгарытмы. Так, работа пра генетычны алгарытм, які разлічвае размяшчэнне лямпачак у памяшканні, — гэта работа ўжо ўніверсітэцкага ўзроўню”.